病起雜言
作者：陸游
朝代：宋

paragraphs: 國不可以無菑眚，身不可以無疢疾。
無菑之國亂或更速，無疾之身死或無日。
昆夷玁狁無害於周之王，闢土富國無救于隋之亡。
壯夫一卧多不起，速死未必皆羸尪。
古來惡疾棄空谷，往往更得度世方。
我年九十理不長，况復三日病在床。
天公念之亦已至，儆戒不使須臾忘。
起居飲食每自省，常若嚴師畏友在我傍。
躋民仁壽則非職，且爲老憊鍼膏肓。